SF og Enhedslisten mener, at det skal være dyrere at sætte sig op i flyet, blandt flere partier. Ifølge de to partier slipper flybranchen nemlig for billigt afsted med at forurene.

SF lægger ikke skjul på, hvor de har hentet inspirationen fra til deres forslag om en skat på flybilletter.

- Den har vi hentet fra Sverige. Vores model ligner den svenske rigtig meget, siger partiets klimaordfører, Signe Munk.

Ordførerens parti lægger med sit forslag op til, at flyselskaber eksempelvis skal betale en afgift på 60 kroner til den danske stat, når de sender en passager afsted til en europæisk destination fra Danmark. Også 60 kroner lyder taksten for den tilsvarende rute i Sverige i dag - dog i svenske kroner.

I Danmark vil den socialdemokratiske regering nu 'kigge på' passagerafgifter hen over sommeren blandt flere klimatiltag. Det gør transportminister Benny Engelbrecht (S) klart i en kommentar til DR. CO2- og brændstofafgifter samt skrappere miljøkrav til flybrændstof nævnes af ministeren som andre af de håndtag, som regeringen vil overveje at dreje på.

Læs også : Nye toner fra S-regeringen: Overvejer skat på flybilletter for at nå klimamål

Enhedslistens klimaordfører, Mai Villadsen, fortæller, at hendes parti også har hentet inspiration i Sverige til partiets forslag til en flyskat.

Ifølge Enhedslisten skal taksten dog op på 150 kroner per passager, når et fly letter fra Danmark mod et andet land i Europa. Og den vil stige, dets mere man flyver. Eksempelvis til 400 kroner, hvis den rejsende flyver fem gange eller flere per år til en europæisk destination.

En af ambitioner med forslaget er blandt andet, at flytrafikkens vækst skal bremses.

150.000 færre rejsende på grund af svensk flyskat

Ser man på flytrafikkens vækst i Sverige, tyder noget da også på, at det kan blive tilfældet.